Na Capitol Hillu održana promocija hrvatskih vina (11/4/02) - 2002-04-11
Predstavljeni Žlahtina, Dingač, Grgićev Plavac, hvarsko crno vino i Kaštelet
Jedna od manifestacija kojima se u Sjedinjenim Državama tijekom travnja obilježava deseta obljetnica američkog priznanja Republike Hrvatske održana je sinoć na Capitol Hillu. Kongresni klub koji se bavi pitanjima proizvodnje vina zajedno je s hrvatskim veleposlanstvom u Washingtonu i Nacionalnom federacijom Amerikanaca hrvatskog podrijetla održao promociju hrvatskih vina. Bila je to prilika za degustiranje Žlahtine, Dingača, Grgićevog Plavca, ili jakog – taninom bogatog - hvarskog crnog vina i Kašteleta. Za razliku od prije više od deset godina na Capitol Hillu vodila politička akcija za priznanje hrvatske države, danas se na istom mjestu traže mogućnosti poticanja hrvatskog gospodarstva. Jedna od tih mogućnosti je i izvoz vina na američko tržište, a priliku za predstavljanje pružila su dvojica kongresmena – George Radanovich i Mike Thompsom – supredsjedatelji kongresnog kluba koji se bavi pitanjima vinarstva. Kako je gospodin Radanović u proteklih deset godina bio izvanredno aktivan u jačanju američko-hrvatske suradnje, upitali smo ga da ocijeni pređeni put. “Trebalo je puno toga učiniti kako bi se Hrvatsku dovelo do razine na kojoj je ljudi smatraju zvijezdom u usponu – kako je ljudi danas doživljavaju... mnogi ljudi smatraju da je vrijednost Hrvatske u svijetu sve veća. Želimo da se to odrazi i na hrvatsko priključenje Europskoj uniji, te NATO-savezu" – rekao je kongresmen Radanovich. Na pitanje o preporukama koje bi uputio Hrvatskoj u predstojećem razdoblju, ovaj je kongresmen hrvatskog podrijetla rekao da bi se trebalo više okrenuti inozemnim ulaganjima. “Potaknuo bih Hrvatsku da surađuje sa Sjedinjenim Državama na pružanje većih mogućnosti ekonomskim ulaganjima ... Bio sam u Hrvatskoj četiri-pet puta i očito je da se radi o biseru među zemljama svijeta, a ljudi su jedinstveni ..Mislim da bi poticanjem stranih ulaganja to bilo izvanredno za hrvatsko gospodarstvo i narod...” - rekao je kongresmen Radanovich. Inicijativu vinara - od kojih je na Capitol Hillu bio Antun Katunar, koji je donio svoju žlahtinu – pozdravio je kongresmen Mike Thompson, a u ime suorganizatora – Nacionalne federacije Amerikanaca hrvatskog podrijetla – govorio je predsjednik Federacije John Kraljić. Gospodin je Kraljić okupljene u Kongresu izvjestio o inicijativi da se poveća američka pomoć Hrvatskoj koja bi u sljedećoj fiskalnoj godini trebala iznositi 30 milijuna dolara. Nacionalna federacija Amerikanaca hrvatskog podrijetla ocjenjuje taj iznos nedovoljnim, uspoređujući ga sa 110 milijuna dolara predviđenih za Srbiju, 25 milijuna za Crnu Goru i 85 milijuna za Kosovo.